gentaiscool/nusaparagraph_topic huggingface dataset:
Blender adolah barang elektronik lainnyo yang bamanfaaik bana bagi kahiduik an awak dirumah. Mampagunoan blender bisa mampamudah awak manghaluskan sesuatu, bantuak cabe, bawang atau lainnyo. Sadoalah rumah ambo raso kini alah mampunyoi alaik nan ciek ko. Kareno blender ko tamasuak barang elektronik dapua yang wajib juo ado dirumah awak. Kareno blender dapek manghaluskan atau malumaik bahan makanan awak nan nio di haluih an. Jadi didalam blender ko ado babarapo pisau atau baling-baling yang dipasang untuak manghaluskan. Bantuak awak nan nio manggiliang cabe indak payah lai nio manumbuaknyo, tangan indak lo padeh. Jadi untuak nan alun mampunyoi blender dirumahnyo jan ragu untuak mambali blender. Apolai banyak macam blender kini dan indak usah ditakuik an kaamanannyo.

Topic: technology
Salah satu laptop terbaik dari merek Lenovo adolah series core i5 yoga 7 14ITL5. Laptop iko mampunyoi ukuran nan tipih. Ado babarapo alasan baa kok laptop series iko adolah salah satu laptop terbaik lenovo. Partamo, laptop iko ditanagoi intel core generasi ka 11. Hal iko mamungkinkan kalian untuak manjalankan aplikasi labiah capek dan malakukan multitasking barek dengan lancar. Kamudian laptop iko dilangkoki dengan RAM 8 GB dan SSD 512 GB. Laptop iko pun didukuang dek VGA Intel Iris Xe Graphics. Lalu laptop series iko mampunyoi fitur rapid charge pro. Audio dari laptop series iko adolah Dolby Atmos. Terakhir, laptop series iko mampunyoi layar 14 inci.

Topic: technology
Jogging adolah salah satu olahraga ringan nan banyak dilakukan dek urang-urang di Indonesia. Urang-urang banyak mamiliah jogging sabagai olahraga karano jogging mudah untuak dilakukan. Jogging bisa dilakukan kapan sajo dan di mano sajo. Jogging bisa dilakukan di lapangan sepakbola, bisa dilakukan di komplek parumahan, bisa dilakukan di tapi jalan, dan bisa dilakukan di komplek pandidikan. Bahkan satiok hari minggu pamarintah mambarikan ruang bagi masyarakat untuak kagiatan jogging nan disabuik car free day. Salain itu, untuak malakukan olahraga joging, kito indak mamarlukan banyak biaya dan alat. Satu-satunyo alat nan harus kito punyo supayo bisa jogging adolah sapatu. Kalau kito punyo sapatu, maka kito bisa jogging kapan pun kito nio.

Topic: sports
Hp adolah suatu barang nan sangaik dibutuahkan dek urang saat ini. Tanpa hp hiduik urang pasti akan taraso hampa karano hp ndak hanyo dipagunoan untuak bakomunikasi tapi dipagunoan lo sabagai media hiburan. Dek fungsi hp ko makin lamo makin banyak mako fitur nan nyo miliki pun samakin banyak sahinggo mambuek batrai hp capek habis bahkan bocor. Mako dari itu awak harus tau apo se nan harus dilakukan dan ndak buliah dilakukan supayo batrai hp bisa awet dan baumua panjang. Nan pertamo, katiko hp ba cas jan di mainan karano banyak bana urang nan sambia mancas hp sambia manonton, main game, dan telponan jo pacar. Ba andak ka capek rusak. Nan kaduo, jan acok bana mancas pakai power bank. Kaau masih bisa dicucucak ka listrik cucuak an ka listrik. Nan terakhir, pakai hp pas sadang butuah bia awet tahan lamo.

Topic: technology
Indak hanyo barang-barang se kini nan di jo urang-urang. Kareno kini alah banyak lo kue bantuak dessert box dan kue kekinian nan lainnyo. Untuak itu awak beda stek kan ado lo ide kue nan lamak. Bisa kalian jua kue lapis, kabanyakan urang kan lai suko kue lapis ko. Bantuak dari kue lapis ko, kue ko padek tapi lambuik katiko di gigik, kue ko balapias antar tingkek ciek dan tingkek lainnyo, rasonyo manih, warnonyo ancak kuniang gold mode tu. Banyak urang nan suko kue lapis, indak dari amak-amak se. Apolai amak-amak kalau nio nostalgia dan nio makan kue lapis tapi maleh mambuek surang bisa dibali urang nan manjua nyo. Kue lapis ko bisa jadi ide jualan sacaro online.

Topic: business
Denai punyo hobi manggambar nan biaso dikarojoan diwaktu luang. Biasonyo pemandangan adalah objek nan biaso denai jadian sabagai objek gambar. Denai acok pai bajalan-jalan untuak mancari inspirasi untuak manggambar. Gambar nan paliang disuko yaitu gambar lauik atau pantai. Ado salah satu hasil karya yang denai hasilan dari hobi manggambar iko yaitu keadaan pantai katiko sanjo. Dihiasi jo matahari nan sadang tabanam dimano cahayo tu mahasilan warna oren nan rancak. Ditambah dek kehadiran urang-urang nan sadang tagak jo duduk di tapi pantai manambah keindahan dalam gambar nan dihasilan. Gambar nan denai raso rancak untuak dipajang, denai bali bingkainyo untuak dilatakan di dinding rumah.

Topic: leisures
Bagi awak umat muslim mapicayoi hari kiamek tu adolah Rukun Iman nan ka 5. Baik kiamek ketek maupun kiamek gadang. Kiamek gadang ko adolah kiamek nan sabana-bananyo. Di saat ko lah Malaikat Israfil maambuih terompet sangkakala nan mamiliki 3 tahapan. Nan pertamo, Nafkhatul Faza' (Mangajuik an, manakuik an, dan mahancuakan). Disikolah bumi hancua. Gunuang-gununag saliang tatumbuak, bumi baguncang hebat, manusia mode anai-anai nan tabang-tabang. Nan kaduo, Nafkhatus Sha'iq (Mamati an), sado nan ado di dunia ko mati, tamasuak malaikat Jibril, Izrail, dan Israfil. Ndak ado nan tasiso kecuali nan Maha Kuaso. Nan katigo, Nafkhatul Ba'ats/Qiyam (Maiduik an baliak atau mambangkik an), disiko lah manusia dari awal kehidupan kambali hiduk dan basiap-siap untuak diadili di Padang Mahsyar. Kurang labaih mode itu lah gambaran hari kiamek.

Topic: religion
Hari minggu ko biasonyo urang sakali sabulan malakukan gotong royong. Pas bana hari minggu kini tapek nyo, warga nan lain sadang bagotong royong sasuai pembagian tugas. Tokoh adaik di daerah ambo sadang melakuan pertemuan jo pemerintahan daerah siko. Kecek warga nan lain kalau pemerintahan siko maminta untuak bakarajo samo jo toko adaik disiko untuak manjalankan tugas mambangun infrastruktur yang labiah elok bagi daerah siko. Ambo mandanga-danga se obrolan warga siko jadi indak tarlalu masuak bana. Warga tu adoloh yang mangecek kalau toko adaik disiko indak paralu ikuik an pemerintah, tapi ado juo yang bapandat lain supayo toko adaik tu seharusnyo berkontribusi juo dalam manjalankan tugas dari pemerintah.

Topic: culture & heritage
Industri perfilman Indonesia tampaknyo mancubo merambah ka gaya atau genre nan baru. Misalnyo sajo di tahun 2022 ko, rilisnyo film Mencuri Raden Saleh nan maangkek tema perampokan. Tema perampokan atau heist di Indonesia bisa dikecekan masih sangaik jarang ado. Pemain-pemainnyo nan tamasuak bintang papan ateh sadonyo dan mudo-mudo pulo manambah daya tarik dari film itu surang. Sia nan indak kenal Iqbal Ramadhan, Angga Yunanda, Rachel Amanda nan marupokan namo-namo artis nan naiak daun di Indonesia. Sepanjang film pun panonton disuguahi adegan-adegan nan mangureh emosi, kadang lucu, kadang sadiah, kadang pun managangkan dek banyak adegan bacakaknyo. Di akhir pun film di tutuik jo kejutan nan bisa di kecekan epic dan mamuehan. Jikok dinilai dari keseluruhan filmnyo, bisa dikecekan film ko adolah salah satu film Indonesia tasukses di tahun 2022, bisa dicaliak dari jumlah panonton nyo nan indak main-main pulo mancapai 2,3 juta penonton.

Topic: leisures
Di maso kini, media sosial bukan hanyo manjadi tampek untuak mancari hiburan. Media sosial pun bisa dijadikan tampek untuak mancari penghasilan. Media sosial seperti tiktok, instagram, dan youtube telah banyak mambuek urang manjadi sukses. Salah satu contoh konten di media sosial nan biaa manghasilkan pitih adolah food vloger. Food vloger adolah jenis pekerjaan nan karajonyo maulas makanan dalam bantuak video. Video nan dibuek dek food vloger biasonyo akan diposting di instagram, tiktok, ataupun di youtube. Video nan diposting itu nantinyo akan ditonton dek urang banyak sahinggo nantinyo bisa manghasilkan pitih. Kalau kito mancaliak kemajuan media sosial akhir-akhir ko, rasonyo manjadi food vloger adolah sabuah pekerjaan nan manjanjikan.

Topic: food & beverages
Yohanees inyo baraja tentang Al-kitab disakolahan nyo pado hari senin ko. Awalnyo inyo sadang maleh baraja tapi katiko dijalehan dek gurunyo tentang Al-kitab inyo baru fokus baliak ka parajaran. Guru yohanes manyampaikan tentang umaik kristiani bahwasonyo al-kitab adolah marupokan kumpulan kitab dari zaman yang babedo dan disatuan dalam satuan kanon Al-kitab. Al-kitab barisi dari Zabur, Taurat dan Injil. Al-kitab bukan untuak buku pegangan dalam ilmu pengetahuan, sajarah dan sabagainyo kareno tujuan al-kitab adolah supayo awak dapek manganl Allah dan Anaknyo yesus kristus dengan pangenalan yang sajati yang mandatangan hiduk yang kekal bagi manusio. Saketek nyo itu inti nan diingek yohanes mengenai al-kitab.

Topic: religion
Salain bagarak di bidang usaho pakaian padusi ataupun laki-laki, urang Minang biasonyo mampunyoi usaho kuliner. Ado banyak usaho kuliner nan mungkin digeluti dek urang Minang. Contoh usaho nan dimiliki dek urang Minang adolah rumah makan padang. Rumah makan padang adolah sabuah restoran nan manjua makanan khas Sumatera Barat tarutamo padang. Restoran iko manjua babagai macam menu nan akan disajikan kapado palanggannyo. Menu nan ado di rumah makan padang biaso disajikan di ateh meja sahinggo konsumen hanyo tingga mamiliah lauaknyo sajo. Namun, ado juo rumah makan padang nan lauaknyo diambiakkan dek palayannyo. Rumah makan padang nan sarupo itu biasonyo marupokan rumah makan padang ketek nan bisa banyak dijumpoi di tapi jalan.

Topic: business
Alek musik tradisional nan dikenal di upacaro -upacaro  adat Minangkabau seperti upacaro  pengangkatan penghulu upacaro  pesta perkawinan sabagai musik pengiring tari yaitu talempong. Umumnyo talempong iko berbentuk lingkaran dengan berdiameter sekitar 15 sampai 17 cm.  Di mano ado Bundaran atau benjolan kecil seperti satangah dari bola pingpong ssbagai tampek untuak  mamukul.  Salain itu jugo di bagian bawahnyo akan ado bolong-bolongan. Katiko mamukul talempong manggunokan alek ukurnyo nan tabuek dari kayu nan biasonyo barukuran 25 sampai 35 cm.  Alek pemukul talempong tasabuik  akan mamukulnyo secaro  pelan ka benjolan ketek nan ado di tangah talempong.  biasonyo bawarna kaemasan dan mampunyoi  bentuk nan samo.  Walaupun Bentuknyao samo  satiok talempong mampunyoi nada nan babeda sahinggo harus disusun sasuai dengan tangga nada. 


Topic: culture & heritage
Mabuek salad di rumah tu ndak susah, cukuik manyadioan sayur-sayuran dan saus salad untuak dressing nyo. Untuak sayur-sayurannyo bisa manggunoan selada, kol, wortel, dan sayur lainnyo sasuai salero. Sayuran dipotong-potong gadang, abih itu dimasuakan ka mangkok gadang. Salanjuiknyo tingga manambahan saus dressing nan wak inginkan. Bisa piliah pakai minyak zaitun, lemon, mayonaise, atau saus nan alah siap pakai nan banyak dijua di supermarket. Wak bisa juo manambahan protein misalnyo dagiang ayam atau talua ka salad wak. Dalam samangkok salad ado 5 gram serat nan ancak untuak badan. Untuak nan nio diet, marilah dicubo jadian salad ko sabagai salah satu menu makanan diet nan sehat dan lamak.

Topic: food & beverages
Bageser ka Nusa Tenggara Timur ado alaik musik yang unik bana, namonyo Sasando. Sasando marupokan alaik musik tradisional yang barasa dari Tanah Rote, Nusa Tenggara Timur jo jenis bunyi chordofon. Langkah patamo nan awak nio baraja mamainkanyo adolah patamo pacik bagian balakang yang cambuang bantuak tempurung tu di tangan kiri, lanjut tangan ciek lai mamatiak tali banang yang ado disitu, siap tu mainkan sasuai jo yang diajaan palatih awak. Alaik musik sasando ko yobana unik karena manggunoan bahan alami barupo daun lontar sabagai bahan utamonyo. Ancak bana katiko awak bafoto dan manganalan baa unik nyo alaik musik sasando ko ka sadoalah urang.

Topic: culture & heritage
Mandaki gunuang adolah hal yang kini sedang trend di masyarakat. Apolagi kalau acara kemerdekaan RI pasti banyak nan mandaki gunuang untuak mangibarkan bendera merah putiah di ateh gunuang. Namun, pandaki pun harus mamparhatian keselamatan katiko mandaki. Pandaki harus mamatuhi satiok atiran nan alah ditetapkan dan aturan gunuang nan biaso di agiah tau katiko di posko awal. Jan pernah melarang ataupun manantang aturan nan alah dibuek, karano akan mambahayakan keselamatan pandaki juo. Pandaki pun harus manyadioan fisik samo mental katiko mandaki, karano banyak hal-hal nan bisa mangguncang fisik jo mental pandaki, terutamo bagi pandaki pamulo. Jadi samo-samo mangharagoi dan manjago supayo katiko mandaki bisa pulang dengan salamaik dan tujuan untuak mandaki gunuang dapek tacapai.

Topic: slice of life
Kalabiahan karajo di kantoran. Nan partamo fasilitas karajo nan mamadai. Pakarajo kantpran umunyo akan mandapek an fasilitas karajo nan mamadai, maski tagantuang pulo pado jenis dan kamampuan parusahoan. Fasilitas nan dibarikan biasonyo guno mandukuang situasi bakarajo jo nyaman dan tanang sahinggo bisa mambarikan hasil nan optimal. Kaduo, disiplin kerja dan manajemen waktu nan labiah rancak. Katerikatan sabagai pakerja kantoran jo kabijiakan nan diterapkan parusahoan tantu mambuek awak labiah disiplin dalam bakarajo. Baitu pulo jo jam karajo nan taratur satik harinyo nan mampamudah manajemen wakatu awak manjadi labiah rancak. Katigo, mangasah skill profesional dan manambah pangatahuan, Bakarajo di parusahaan tantu akan mambarikan awak kesempatan untuak mangasah skill profesional dan manambah pangatahuan. Talabiah jikok manjadi dari sabuah proyek tim nan maningkek an kreativitas dan katarampilan.

Topic: business
Bacarito tantang makanan indak ka ado abih nyo. Tiok daerah makanan nyo tantu lah babeda juo mode nyo. Daerah pagunuangnan  pastilah babeda pulo mode nyo dari makanan dari daerah nan dakek lauik. Banyaknyo makanan di suatu daerah bisa dikaranokan adat dan budaya satampek. Kalau bacarito tantang makanan, tantunyo jaan sampai manyingguang tantang minuman nyo. Maskipun sangenek urnag manyingguang tantang babagai macam minuman, tapi minuman tu lah yang bisa manjadi ciri khas daerah tu.Makanan randang contohnyo nan ado di minang jo minuman teh talua pasangannyo. Tiok rumah masakan padang kalo kito basobok, jikok randang nan disadioan rumah makan tu lamak, bararti alah tantu bahaso nyo rato-rato makanan nan ado di situ lamak, dan itu balaku sampai ka nasi nan dihidangkan.

Topic: food & beverages
Mahafal Al Quran adolah salah satu caro untuak maningkekan kaimanan kito kapado Allah SWT. Para penghafal Al Quran mandapek banyak kautamaan di dunia jo akhirat kelak. Urang nan mahafal Al Quran akan dinaiakan derajatnyo dan mandapek derajat surgo yang tingkekannyo sasuai jo banyak hafalannyo. Al Quran nan dihafal akan manjadi syafaat saat manusia dikumpuan di Padang Masyar. Di dunia pun para pahafal Al Quran akan mandapek derajat nan labiah tinggi dibandiang urang nan ndak mahafal Al Quran. Masih banyak lai kautamaan-kautamaan dari mahafal Al Quran ko, jadi marilah sanak-sanak nan muslim mulai mahafal Al Quran. Samoga kito diaguiah kamudahan dalam mahafal Al Quran.

Topic: religion
Zaman dulu banyak anak-anak padusi nan hobi manjaik. Mereka hobi bukan karano memang suko awalnyo, tapi zaman dulu tu manjaik dijadikan sabagai kegiatan untuak anak-anak padusi maisi wakatu luang hingga akhirnyo manjadi sabuah hobi. Cubo paratian katiko awak pai bakunjuang ka rumah tuo (rumah nenek) pasti ado pajangan hasil jaitan nan babingkai. Kalau awak caliak pasti butuah wakatu lamo untuak mambuek hasil karya tangan sarupo tu apolai zaman dulu alun ado masin jaik pasti mambueknyo masih sacaro manual. Kok kini awak cubo mambuek hasil karya mode tu mungkin akan muak, tapi memang itu lo lah kebiasaan dan hobi anak gadih zaman dulu.

Topic: leisures
Headshot adolah salah satu film aksi Indonesia nan pacah dan banyak penontonnyo. Ndak cuma genre romantis atau komedi se kini yang dicintai dek masyarakat Indonesia. Headshot mambuktikan basonyo film aksi di Indonesia masih diminati dek urang banyak. Film nan dibintangi Iko Uwais ko mancaritoan tentang seorang dokter nan manyelamatan seorang pria ndak dikenal sampai datang urang nan manculik si dokter. Bagi nan jijok samo darah dilarang manonton film ko karano banyak darah dalam sapanjang film. Tapi bagi kalian nan suko jo film ba genre aksi apo lai thriller kalian wajib nonton karano film ko panuah jo kebrutalan dan pastinyo sangat manegangkan.

Topic: leisures
Zaman kini sadonyo alah dipamudah. Dulu wakatu tahun 90an jangankan kendaraan pribadi, kendaraan umum se masih payah untuak pai ka tampek-tampek wisata. Jasa penyewaan kendaraan alun banyak. Kini jasa-jasa rental kendaran alah banyak apo lai di daerah-daerah nan terkenal jo tampek pariwisatanyo. Mulai dari rental oto sampai rental honda. Jadi bagi kalian nan ndak punyo kendaraan tapi nio mambaok keluarga jalan-jalan rental se lah oto atau honda kalau pai ka tampek-tampek wisata karano labiah praktis dan labiah hemat pastinyo. Kalau pun ndak bisa baok kendaraan kini alah ado lo jasa rental kendaraan sekalian jo supirnyo. Jadi jan khawatir lo soal itu.

Topic: leisures
Kalau kalian nio hiduik aman batatanggo mako kalian seharusnyo mananamkan raso saliang hormat mahormati satu samo lain. Selain itu, tenggang raso ko harus dijunjuang tinggi sahinggo manciptakan lingkungan nan nyaman. Jan sampai aktivitas wak tu manggaduah tetangga. Ko ndak, lah jaleh rumah wak badakek-dakek jo tatanggo, tapi malah mambuek gaduah malam-malam dengan bagitar-gitar dan banyanyi-nyanyi sakareh tanago. Ba a lo ndak ka berang tetangga kalian. Nan harusnyo waktu malam tu dipakai untuak baistirahat tagaduah dek suaro konser kalian. Mako dari itu, mulailah dari kini mangoreksi diri kalian masiang-masiang apokah kegiatan nan kalian lakukan salamo ko manggaduah tatanggo kalian apo ndak, kalau manggaduah mako jan dilakukan.

Topic: slice of life
Ado papatah nan mangatoan kalau amalan elok tangan kanan jan tangan kiri sampai tau. Artinyo katiko malakukan perbuatan elok mako janlah diumbar-umbar karano akan takesan riya atau malakukannyo hanyo samato-mato untuak mamparancak namo di hadapan manusia lain. Mako dari itu, dianjurkan untuak manyambunyikan amalan elok sahinggo hanyo awak dan malaikat serta Allah lah nan tau. Lalu, katiko malakukan sadakah lakukanlah samo-mato karano Allah. Salanjuiknyo, indak maumbar atau mampalagakan ka urang lain karano alah sadakah. Dan penting untuak diingek kalau dalam malakukan perbuatan elok takah sedekah janlah merendahkan urang nan diagiah tasabuik sahinggo urang tu maraso randah diri. Karano katiko malakukan sedekah ka urang nan kurang baruntuang pun ado punyo adab nan haruih diterapkan. 

Topic: religion
Hari Minggu, Lisa Pergi ka ladang untuak mananam lahan nan alah inyo barsihkan dari  tanaman liar. Satalah itu inyo mancampurkan tanah jo pupuk organik yaitu kotoran hewan nan alah diolah. Satalah itu inyo manyiram tanah agar dapek manggali lubang nan akan diisi bibit cabe. Satalah lubang disiapkan Lisan mamasuakkannyo jo bibit cabe lalu manimbunnyo kambali jo tanah. Tidak lupa Lisa siram agar tanaman tasabuik  dapek bartahan. Lalu Lisa  mamastikan tanaman tasabuik telah ditimbun jo baik agar katiko hujan tanaman tasabuik indak keluar dari lubangnyo.  15 hari kemudian bisa mamberi tanamannyo pupuk agar mereka dapek tumbuh jo baik. Setiap 15 hari bana inyo pasti akan mambersihkan ladangnyo dari rumput liar sahinggo tanaman nan inyo tanam indak tatutupi oleh tanaman liar tasabuik.  5 bulan kemudian bisa mamanen cabe partamonyo. 


Topic: slice of life
Kami sakelas alah marancanakan untuak balibur basamo katiko diakhir semester. Kami mangumpuan pitih salamo tigo bulan di bendahara kelas. Kami pai ka Taman Safari. Pitih nan kami kumpuan cukuik untuak ongkos jo tiket masuak wahana. Nan partamo kami cuboan yaitu Safari Journey. Untuak masuak ka wahana iko mamarluan perjalanan sekitar 45 minik manggunoan oto. Kami mancaliak banyak hewan nan ado sambia mancubo maagiah makan. Untuak hewan nan indak babahayo kami agiah makannyo langsuang, tapi untuak hewan nan lia kami indak dipabuliahan untuak mambuka kaco oto ataupun maagiah makan dek barisiko tinggi. Kami banyak maambiak foto disitu. Liburan nan berkesan sahinggo nio diulang baliak. 

Topic: leisures
Mamakan mie instan nan dicampua jo nasi putiah marupokan suatu hal nan lazim kito lakuan. Padohal, kabiasaan tasabuik sabananyo harus kito hindari karano kabiasaan ko dapek maakibaikan sajumlah karugian bagi nan malakukannyo. Manuruik babarapo artikel , nasi putiah jo mie instan marupokan makanan nan manganduang karbohidrat sederhana, dima karbohidrat tu marupokan karbohidrat  nan hanyo dapek manganyangan paruik untuak samantaro. Katiko manyantap duo makanan tu sakaligus, hanyo akan manimbulkan efek kanyang samantaro, sasudah tu taraso lapa lo baliak. Hal itu nan mambuek kito manjadi mudah lapa dan banyak mangkonsumsi barbagai macam makanan. Akibatnyo kito mangalami obesitas dan mangalami barbagai panyakik lainnyo. Oleh karano itu, segera kurangi kebiasaan tasabuik bia tahindar dari babagai macam panyakik.

Topic: food & beverages
Mantap bana kini ko. Tokoh adaik kini ndak mesti nan alah tuo. Ndak mesti nan alah baumua labiah dari 60 tahun. Patang ko baru bana di angek tokoh adaik di kampuang kami. Memang beliau ko salah satu keturunan tokoh adaik lo. Beliau masih mudo. Kok dicaliak dari tampangnyo mungkin alun sampai 50 tahun lai. Cuma nyo memang urang nan bapangaruah bana di kampuang, acok lo talibek di acara-acara adaik di kampuang sajak nyo masih ketek. Apo se acara adaik nan ado kebanyakan nyo ikuik jo apaknyo. Makonyo kok dikaji pengetahuannyo tantang adaik alah katam bana. Emang disiapan dek apaknyo supayo kelak anak-anaknyo bisa manjadi pangganti dirinyo.

Topic: culture & heritage
Pado tahun 1993, di Final Pialo Stanley, Los Angeles Kings kalah malawan Montreal Canadiens. Hal iko kamudian mamicu kamarahan di antaro para panggemar Kings, nan turun ka jalan dan mamulai vandalisme. Salain itu, mereka mulai mahancuakan properti akibaik dari kamarahan jo raso indak tarimo akan hasil patandingan, samantaro Canadiens marayokan di dalam Forum Montreal. Para parusuah mamacahkan jandela, manjarah kadai, dan mambaka oto jo bangunan. Pihak bawenang mangirim 980 patugas untuak mangandalikan sagalonyo, dan mereka malakukan labiah dari saratuih panangkapan. 168 urang luko-luko. Sacaro kasaluruhan, fasilitas sanilai sakitar US$ 2,5 juta rusak, tamasuak 47 oto polisi, 8 di antaronyo hancua total.

Topic: sports
Alat nan digunoan untuak olahraga ditampek gym tu sabananyo bisa kito dapekan dan lakian olahraganyo diuma. Walaupun mungkin haragonyo lumayan, tapi sasuai samo manfaat dan juo kenyamanan nan didapekan, karano kalau olahraga diuma tantu kito labiah nyaman dan juo labiah leluasa untuak olahraga. Apolagi untuak padusi, biasonyo olahraga ditampek gym tu maleh karano banyak cewek, dan nan namonyo olahraga tantu kita disarankan untuak pakai baju nan nyaman, nan mano baju nyo kebanyakan emang ngepas dibadan. Mako dari itu, alat olahrag tu setidaknyo kito punto ciek dirumah, atau kalau alun punyo, cari jo olahraganyo dan ikuikan caronyo diuma, jadi kalau nio bali suatu saat atau makainyo ndak cangguang dan juo manfaatnyo tetap bisa kito dapekan walaupun ndak pakai alatnyo langsuang

Topic: sports
Strowberi adolah buah nan paliang cocok untuak dijadikan es buah. Hal iko didasarkan atas raso dari buah strowberi itu sendiri. Buah strowberi mampunyoi raso nan asam dengan saketek raso manih. Raso masam ikolah nan mambuek strowberi sangaik cocok untuak dijadikan es buah. Seperti nan kito ketahui basamo, es buah mampunyoi rasi dominan manih. Buah-buah nan dipakai dalam es buah pun kebanyakan adolah buah nan mampunyoi raso manih seperti mangga, semangko, melon, dan buah karambia. Dari banyaknyo buah nan mampunyo raso manih itu, strowberi hadir sabagai buah nan manawarkan raso babeda. Raso masam nan ado pado buah strowberi telah manghadirkan variasi raso sahinggo raso es buah indak monoton.

Topic: food & beverages
Urang banyak bana alasan untuak bisa baolahraga, padohal olahrag ko elok bana bagi tubuh awak. Alasan paliang acok urang ndak sempat baolahraga adolah karena waktu yang ndak ado. Samo jo carito si Mia inyo ko kini punyo hari libur 2 hari, berarti ado 2 hari waktu langang yang inyo punyo. Untuang se mia ko ndak bisa kalau ndak manga-manga sahari dirumah tu, biasonyo ado hal yang harus dikarajoan juo dirumah tapi kali ko indak. Karena ndak ado aktivitas inyo cubolah baolahraga. Untuak kalian yang baru baolahraga bantuak mia ko bisa maambiak langkah awal untuk mancuboan streaching atau paragangan, kalau yang labiah suko basepeda bisa juo, carilah jenis olahraga yang awak sukoi. 

Topic: leisures
Mangutik dari Investopedia, wirausaha adolah saurang nan manciptoan bisnis baru jo manangguang sabagian gadang rasiko dan manikmati sabagian gadang imbalan. Saurang wirausaha biasonyo dicaliak sabaga investor, sumber ide, barang, jasa atau bisnis nan baru saurang wirausaha mamainan paran kunci dalam ekonomi negara. Dimano wirausaha manggunoan bakat dan kacadiakannyo untuak mamanuhi kabutuahan konsumen dan mambaok hal itu ka pasaran. Jo tapanuhnyo kabutuahan konsumen bisa manghasilkan kauntuangan. Salain kauntuangan pribadi, usaho ko mambutuahan tanago karajo sahinggo bisa manciptakan lapangan karajo. Saurang wirausaho harus punyo sifat berambisi, batangguang jawek, peka jo rasiko, capek tanggok, barani, paham jo kabarhasilan, enerjik atau batinago, pandai mamimpin, dan nan paliang pantiang pandani mangalola pitih.

Topic: business
Kalau pai ka Bandung atau daerah lain di Jawa Barat ado makanan sehat khas Sunda nan harus dicubo, namonyo karedok. Dari tampilannyo makanan ko mirip-mirip bantuaknyo samo lotek, gado-gado atau pical. Tapi dari segi raso, ado nan mambedaan inyo jo makanan nan disabuikan tadi. Karedok ko tabuek sayuran mantah, misalnyo kacang panjang, taruang bulek, timun, toge, daun kemangi, dan kambang kol. Bumbu nan digunoan adolah bumbu kacang nan tabuek dari lado merah, bawang putiah, cakua, kacang tanah, aia asam, gulo merah, garam, dan kemangi. Di bara tampek ciri khas karedok harus diagiah oncom baka. Kalu diliek dari bahannyo bisa langsunag tabayang rasonyo akan beda jo raso gado-gado, lotek atau pical.

Topic: food & beverages
Manjago gaya iduik nan sehat ado banyak caronyo, ndak hanyo olahraga sajo, tapi manjaga uruikan makanan jo mancaliak apo sajo yang dimakan bisa mambantu awak untuak manjago kesehatan. Awak paralu makan buah buahan, sayua nan hijau, sarato mangurangi makanan nan banyak mamaka bahan bahan pangawet atau bahan bahan buekan yang indak alami supayo badan taraso sehat dan indak acok marasoan sakik. Ado banyak makanan yang masuak ka dalam ragam makanan superfood yang rancak bana untuak manjago kakabalan jo kakuatan tubuah dari babagai macam panyakik yang bisa sajo mambuek awak marasoan sakik. Supayo badan awak salalu sehat jo bugar sarato kaba panyakik awak bisa mamakan babarapo makanan sehat yang alah dianjuaan.

Topic: food & beverages
5) anti sosial, tipe pakarajo nan ciek ko candaruang labiah maraso pueh manghabisan wakatu surang dan candaruang sulik untuk ditamui di lua acara kantua. Maski baitu, tipe anti sosial tetap mampunyoi kamungkinan manyalasikan karajo dengan baik. 6) humoris, pasti awak acok manyobk an urang nan murah untuak mancaikan suasana jo mampu mambuek candaan.Tipe pakarajo mode ko biasonyo pulo mamiliki pribadi nan manyanagkan. 7) pamaleh, tipe pamaleh masih acok sobok di sabuah parusahaan. Inyo tetap mangarajoan pakarajoan sampai salasai, tapi jo hasil nan saadonyo dan indak banyak mambantu di dalam tim. Tipe pakarajo kantoran nan ciek ko biasanyo mangisi wakatu jo bacarito hal indak pantiang jo rakan karajonyo.

Topic: business
Ayam geprek gondes kelapa dua depok di sampiang universitas gunadarma tu rasonyo lamak tapi tampeknyo kurang mamadai, karano tampeknyo sampik jo angek. Lantainyo bolong-bolong jadi urang acok tasanduang disinan gara-gara itu. padohal disinan rami, ownernyo ndak jo mamelokan karusakankarusakan nan ado disinan do. untuak tampek parkir pun indak ado do. Katiko kito pai balanjo kasinan harus mikian parkir, karano tampek makan ko lataknyo didaerah macet. Jadi banyak nan bapikia kalau balanjo jadinyo. Apolai awak balanjo banyak sudah tu pakai oto pulo, itu alah pasti se kanai klakson dek urang dibalakang tu nyo. Tampek kurang strategis samo bangunannyo paralu ado perawatan atau renovasi.

Topic: food & beverages
Isra adolah perjalanan nabi Muhammad SAW dari ka'bah ke Mekkah ka Masajik Al-Aqsa di Yerussalem. Dalam perjalanan iko, Nabi mangendarai hewan nan banamo Buraq. Pada saat itu, Nabi Muhammad hanyo mamakai waktu samalam untuak manampuah perjalanan jauah tu. Dalam perjalanan ka Sidratul Muntaha, Nabi Muhammad SAW basuo samo nabi tadahulu di satiok tingkek langik nan tasiri dari tujuah langik. Pada awalnyo, Allah SWT mamarintahkan untuak sholat sabanyak 50 kali sahari tapi Nabi Musa maingekan kalau jumlah tasabuik talalu banyak sahinggo disarankan untuak maminta keringanan kapado Allah SWT. Satalah babarapo kali maajuan keringan, diputuihkanlah manjadi 5 kali sahari takah aturan nan kini awak yakini. 

Topic: religion
Ma'nene adolah salah satu upacara adat toraja, Sulawesi Selatan. Upacara adat ko adolah tradisi mambarasiahan, maagiah baju, dan mambadak an jenazah leluhur nan alah maningga puluhan bahkan ratusan tahun nan lalu. Manuruik masyarakat Toraja upacara Ma'nene ko adolah caro mereka untuak menghormati dan mengenang para leluhurnyo karano urang Toraja mamiliki keyakinan jiko urang nan hiduik kini ndak mamperhatikan leluhurnyo mako hiduiknyo ndak akan damai. Ndak hanyo sekedare mambarasiahan jenazah, biasonyo Ma'nene mampunyoi rangakaian ritual lainnyo dengan maadokan acara meangorbankan hewan , ritual buka kuburan nan barisi jenazah leluhur. Manuruik ambo, memang iko agak mengerikan, tapi awak tetap harus maharagoi apo nan manjadi kepercayaan urang.

Topic: culture & heritage
Untuak kalian nan nio pai ka lua kota, tapi indak punyo banyak waktu, kalian indak paralu khawatir karano kini transportasi umum lah banyak piliahannyo. Jikok kalian ingin pai liburan dan waktu kalian mepet, piliahlah pasawat tabang sabagai transportasi nan akan kalian naiki. Salain mamakan waktu parjalanan nan relatif singkek, pasawat tabang pun mudah udah dinaiki.Hal partamo nan harus kalian lakukan untuak manaiki pasawat tabang adolah mamasan tiket. Pamasanan tiket bisa dilakukan sacaro langsuang di bandara, atau lewat aplikasi pandukuan seperti traveloka. Satalah mamasan tiket datanglah ka bandara di hari kabarangkatan kalian. Saat tibo di bandara lakukanlah check in dan agiahkan barang-barang nan akan dilatakkan di bagasi pasawat. Satalah itu tunggulah di ruang tunggu nan lah disadiokan dan dangakan informasi manganoi kabarangkatan pasawat nan akan kalian tumpangi. Terakhir naiak lah pasawat dan turun di bandara tujuan kalian.

Topic: slice of life
Dulu sabalum ambo punyo TV ambo selalu manumpang ka tampek tetangga kalau nio manonton. Pokoknyo jadwal film nan ambo suko alah ambo tandoan. Kalau alah tibo jam nyo pasti ambo langsuang kalua dan langsuang batandang untuak manonton. Apolai kami manonton tu barami-rami di rumah tetangga karano emang masih jarang urang nan punyo TV saat itu. Sero bana lah pokoknyo. Tapi ndak lo jarang katiko ka pai manonton film ka rumah tetangga pintu rumahnyo tatutuik, sahinggo tagarok dan ndak jadi nonton. Kalau dikana-kana kini sadia juo kehidupan ambo wakatu itu. Tapi nan herannyo dulu tu ndak ado perasaan sadiah, malah sanang rasonyo manonton batandang ka rumah tetangga. Mungkin karano masih ketek. 

Topic: technology
Upacaro kaagamaan nan biaso dan alah manjadi tradisi umaik muslim adolah Maulid Nabi. Satiok 12 rabiul awal maulid nabi dilaksanoan untuak mamparingati hari kelahian Nabi Muhammad SAW. Pas bana hari ko adolah hari upacaro keagamaan nan rutin dilaksanaan jo umaik muslim. Urang yang maikuik an maulid nabi pado saat itu dianjurkan mamparbanyak mambaco sholawat nabi, puaso sunnah, basadakah, dan ikuik majelis ilmu. Hari ko juo ambo dan kawan-kawan ambo maikuik an majelis dan ikuik hadir untuak bashalawat basamo. Maulid nabi ko memang indak dilaksanaan oleh nabi ataupun para sahabat tetapi perbuatan tasabuik banilai kebaikan dan indak bertentangan dengan alquran jo hadis.

Topic: religion
Lirik lagu dan pantun dalam satu judul iko biasonyo dinyanyikan juo oleh anak-anak. Lagu daerah yang barasa dari Maluku namo judul nyo Rasa Sayange, Masyarakat maluku manyanyikan lagu ko sebagai ungkapan kasih sayang kapado lingkunga sosial urang-urang tu. Lagu indak dinyanyikan se tapi bisa juo dijadian pantun atau dimasuak an sabagai tambahan pantun. Patamo nan awak harus siapkan adolah mambuek pantun yang nyambuang ka lagu ko, kaduo awak bikin surang, tarakhir latihan untuak manggabuangkan lagu tu jo pantun. Lirik lagu ko kan marupokan pantun atau sajak yang dinyanyikan sacaro basahutan. Pantun nyo ko bisa awak buek surang. Banyak pantun kini nan berbagai versi pantun "raso sayange", namun tetap juo sasuai jo makna dan makasuik lagu tu.

Topic: culture & heritage
Bulu tangkis adolah salah ciek hobi nan den karajoan katiko den alah bosan jo rutinitas sahari hari. Den pribadi akan labiah bakaringek sasudah main bulu tangkis dibandingan jo olahraga lainnyo. Bagi den bulu tangkis mampunyoi banyak manfaaik, diantaronyo : manurunan barek badan, manuruik artikel nan den baco, bamain bulu tangkis sajam bisa mambaka kalori sabanyak 480 kalori dan den alah pernah mancubo katiko den rutin 2x saminggu baolahraga bulu tangkis, barek den turun sabanyak 4kg dalam sabulan. Manfaaiknyo nan den rasoan ciek lai adolah maningkekan metabolisme atau dayo tahan tubuah den. Karano baolah raga bulu tangkis akan maningkekan fungsi kardio paru.

Topic: leisures
Wirausaho adolah panggabuangan dari duo kato, wira jo usaho. Wira artinyo panjuang, pahlawan, babudi luhua, manusia unggul, bawatak aguang, jo gagah barani. Sadangkan, usaho marupokan pabuatan atau amalan, babuek sasuatu dan bakarajo. jikok diartikan sacaro harfiah, mako makna dari wirausaho adolah urang nan mabuek sautu produk untuak manantukan caro produksi, manyusun operasi untuak mangadokan produk baru hinggo mangatur pamodalan sarato pamasarannyo. Sacaro saderhana, pangartian atau definisi wirausaho adolah sautu proses malakukan identifikasi, mangambangkan dan mambaok visi dalam kahidupan nan barujuang jo dibantuaknyo sabuah usaho. Isitilah kwirausahoan surang matupokan padanan dari kato entrepreneurship dalam bahaso Inggris. Sabalum dialihbahasokan ka dlaam bahaso Inggris, kato entrepreneurship barasal dari kata babahaso Perancis, yaitu entreprende nan mampunyoi arti patualangan, pancipta, dan pangolah usaho.

Topic: business
Kironyo lai lo roti nan rasonyo asam. Ado roti namonyo sordough punyo ciri khas raso nan asam karno diagiah adonan nan alah difermentasi bahari-bahari. Caro mambueknyo cukuik lamo. Awalnyo wak harus buek dulu "starter" sordough nyo. Starter sourdough ko bahannyo cuman tapuang tarigu jo aia. Tapuang jo aia dicampua dalam pabandiangan 1:1 (1 gram tapuang diagiah 1 gram aia). Adonan starter abih itu ditutuik jo kain basah dan diaman 24 jam. Bisuaknyo ambiak satangah adonan tu tambah adonan baru dengan bahan nan samo ka dalam adonan starter. Lakuan tahap itu di hari katigo sampai kalimo. Akan ado galambuang-galambuang diadonan nan manandoan tajadinyo fermentasi. Di hari kalimo adonan starter bisa digunoan untuak mambuek sordough atau bisa lo disimpan dalam kulkas.

Topic: food & beverages
Nan dapek dilakuakn pado banjir, apobilo banjir akan tajadi di wilayah dunsananak, simah informasi dari radio manganai informasi banjir. Waspada tahadap banjir nan akan malando. Apobilo tajadi banjir bandang, baranjak sagera ka tampek nan labiah tinggi, jaan manunguu instruksi takaik arahan baranjak. Waspada tahadap arus bawah, saluran  aia, kubangan dan tampek-tampek lain nan taganang aia. Banjir bandang dapek tajadi di tampek ko jo atau tanpa paringek an pado katiko hujan biaso atau dareh. Apobilo harus basiap evakuasi, amankan rumah dunsanak. Apobilo masih tasadio wakatu, tampek an parabot rumah di lua rumah. Barang nan labiah baharga dilatak an pado bagian nan labiah tinggi di dalam rumah. Matian sado jaringan listrik apobilo ado instruksi dari pihak bawenang. Cabuik alat-alat nan masih tasabumbuang listrik apobilo ado dunsanak tagak di ateh aia.

Topic: slice of life
Pulau Angso Duo adolah salah ciek tampek wisata alam nan bisa dikunjungi kalau kalian balibur ka Suamtera Barat. Pulau iko tadapek di Kota Pariaman. Untuak manuju ka sinan, kito bisa pai ka Pantai Gondoriah talabiah dahulu sudah tu manyubarang pakai kapa nan alah disadioan. Kito hanyo paralu mambayia kapa sabanyak Rp 35.000 /urang. Sasampainyo di Pulau Angso Duo kito akan disuguahan hamparan pasia putiah nan barasiah sajauah mato mamandang, aianyo janiah sahinggo kto mancaliak biota lauik jo jaleh. Dermaga tampek kapa balabuah sangaik ikonik dan barasiah, wisatawan bisa maambiak foto jo spot dermaga kapa. Masyarakat nan balibur ka Pulau Angsok Duo indak paralu rusuah kalau litak, karano di sakitar pasisia pulau, banyak lapau-lapau nan manggaleh makanan dan aia karambia mudo. Indak hanyo itu, di Pulau nan bisa dicekan indak talampau gadang itu, tasadio pulo baaneka wahana-wahana pamainan, bantuak ayunan, atv, hammock, dan lainnyo.

Topic: leisures
Muhammad bin Abdul Wahab dilahiakan pado tahun 1701 Masehi di kampuang uyainah. Inyo tumbuah dan digadangan dalam keluargo yang tapalajar. Ayahnyo juo saorang orang tokok agamo dalam lingkungannyo. Muhammad bin abdul wahab marupokan saorang tokoh keagomaan pambaharuan dalam bidang teknologi isla. Inyo dilahian ditangah keluargo ulama yang barasa dari keluargo tapandang. Hasil dari pamikiaan nyo manyuruah kapado umaik islam supayo kembali kapado ajaran islam yang murni dan bapagang taguah kapado al-quran jo sunnah rasul dan samurninyo dengan indak tacampua jo adaik istiadaik. Dalam paham ko wahabi babedo jo ahlul sunnah waljamaah yang dianut Indonesia. Walaupun babedo, marilah awak tetap manjadi ciek kareno tunduak dan baiman kapado Allah SWT jadi indak ado saliang bamusuhan.

Topic: religion
Satiok salasai sholat fardhu ambo biasokan selalu mambaco kitab suci Al-Qur'an. Dari ketek ambo alah diaja an untuak menjadikan mambaco Al-Qur'an sabagai rutinitas nan wajib dijalankan satiok hari. Kalau ndak sempat 5 wakatu ambo usahokan setelah salasai sholat maghrib manjalang sholat Isya untuak selalu mambaco kitab suci Al-Qur'an karano setelah mambaco Al-Qur;an hati dan jiwa maraso sangat tanang, tentram, dan damai. Samacam ketergantungan. Kalau ndak baco se sahari hati saraso ado nan kurang dan gelisah, hiduik taraso kosong dan hampa. Ndak basemangat se rasonyo untuak melakukan hal-hal nan lain. Syukur Alhamdulillah punyo ketergantungan terhadap Al-Qur'an, bukan ka hal-hal nan ndak ado manfaatnyo.

Topic: religion
Liek jadwal waktu kabarangkek an dan kadatangan bus pado peta rute. Walaupun peta satiok busa agak babeda, takadang ado nan manyaratoan jadwal kabarangkek an bus di satiok terminal jalurnyo. Carilah tabel jadwal nan manunjuak an waktu untuak rute nan akan dilalui dan ditulis sarato lokasi kadatangan bus tadakek. Acok kali, peta rute dibari kode warna untuak mancaminkan satiok rutenyo. Sabagai contohnyo, jikok dunsanak maliek peta dan manyadari bahwa dunsanak paralu mangambiak rute kuniang, cari di tabel jadwal nan diaagiah warna kuniang. Carilah rute pasimpangan jikok anda paralu baganti jalur. Apobilo indak ado jalur langsuang untuak mancapai tujuan dunsanak, cari terminal tadakek dari lokasi kabarangkek an dunsanak. Kamudian, cubo liek apokah rute terminal tasabuik bsaingguangan jo rute lain nan manuju tujuan dunsanak. 

Topic: slice of life
Umroh adolah salah satu ibadah nan bisa dihituang jadi liburan lo. Umroh ko merupakan ibadah ka tanah suci Makkah jo Madinah nan biaso disabuik lo sabagai haji kaciak. Nan mambedaan umroh jo haji adolah rukun ibadahnyo dan waktu pelaksanaannyo. Haji hanyo bisa dilakuan di bulan Zulhijah, sadangkan umroh bisa dilakuan kapan pun. Meskipun umroh adolah perjalanan nan dilakuan untuak ibadah, tapi banyak urang nan maanggapnyo sabagai liburan. Hal iki dek waktu umroh urang akan mangunjungi tampek ibadah di Makkah dan Madinah. Salain itu, banyak lo nan manambahan perjalanan umroh dengan mangunjungi daerah lain di Arab Saudi atau negara-negara lain. Jadi sacaro umum umroh bisa disbuik liburan tapi dengan niat ibadah.

Topic: leisures
Ado nan babeda dari pertandingan futsal kali ko. Biasonyo nan bamain tu kan anak laki-laki tapi kini nan jadi pemain nyo adolah padusi-padusi se sadonyo. Nan biasonyo penontonnyo langang kini mandadak jadi rami. Tapi nan lawaknyo malah penontonnyo nan rami tu kebanyakan laki-laki. Kalau awak caliak dari jauah tabayang film dunia tabaliak jadinyo. Nan padusi bamain di lapangan, laki-laki nan jadi penonton. Walaupun padusi-padusi ko batandiang bola mode batandiang pakiak sia nan kareh tapi cukuik mahibur kami nan manonton. Unik lo pertandiangan jadinyo. Bawaan manonton nyo jadinyo labiah ka lawak dari pado ka serius. Tamasuak kreatif juo urang nan ma agiah ide pertandingan sarupo ko.

Topic: sports
manjadi tukang review makanan ko sangaik manyanangan bagi nan suko kulineran. siapo nan indak suko, kito bisa makan lamak di restoran dan malahan di bayia di satiok tulisan awak. sadapek mungkin awak agiah panialaian sa objektifnyo karano kalau indak, itu dapek marusak namo kito bahkan si pamiliak resto pun bakalan dapek nilai buruak dan dianggap baduto atas apo nan di posting di sosial media. dan satalah itu kadai urang tu samakin buruak dan mandapek rating randah di aplikasi online dan mampangaruhi performa toko kito. sebab urang urang kalau mancaliak rating randah pasti dilewatan se karano dianggap makanannyo indak lamak do.

Topic: food & beverages
Kalian wajib mangunjuangi salah satu tampek wisata nan pernah ambo dan kawan-kawan datangi katiko liburan akhia tahun patang. Tampeknyo barasiah dan nyaman untuak balibur. Namo tampeknyo adolah Taman Ismail Marzuki nan ado di Jakarta. Ambo marekomendasikan tampek iko karano di Taman Ismail Marzuki kalian bisa mancaliak benda-benda langik malului teleskop. Kamudian di area Taman Ismail Marzuki manuruik artikel nan ambo baco baru sajo dibangun perpustakaan daerah. Di perpustakaan daerah ko kalian bisa manamukan banyak buku dan bisa mangatahui banyak kebudayaan Jakarta. Kamudian di area Taman Ismail Marzuki pun tadapek anam teater modern. anam teater modern ko acok dijadikan sabagai tampek panampilan teater di Jakarta. Satalah mangatahui hal-hal nan ado di TIM ayo kito bakunjuang ka sinan!

Topic: leisures
Salain futsal, ekskul nan wajib kalian ikuti di sikola adolah ekskul olahraga basket. Basket adolah salah satu ekskul olahraga nan cukuik banyak paminatnyo di sikola. Olahraga basket pun biasonyo mampunyoi lapangannyo surang di sikola. Kamudian, basket mampunyoi cukuik banyak manfaat untuak urang nan manjalaninyo. Manuruik laman sehatqua, basket mampunyoi satidaknyo 10 manfaat untuak kito. Basket bukan hanyo bamanfaat untuak kesehatan kito, tapi bamanfaat juo untuak mental kito. Manfaat-manfaat basket yaitu, maningkekkan kestabilan tubuah, maningkekkan kesehatan tulang, mampakuek otot, manurunkan barek badan, manambah tinggi tubuah, manjago kesehatan kardiovaskular, manumbuahkan raso picayo diri, maradokan stres, manjago kestabilan emosi, dan malatiah sikap sportif.

Topic: sports
Babarapo urang manilai kalau hiduik sihaik itu maha. Padohal awak bisa juo malakuannyo jo kabiasoan sederhano yang elok. Misal bacocok tanam tanama sayua atau buah, atau jenis tumbuhan lainnyo. Kalau ado tanaman di rumah awak tantu akan taraso labiah asri rumah awak tu dan kegiatan awak mananam tu juo tamasuak olahraga kabugaran. Ado babarapo langkah untuak awak nan nio bacocok tanam. Patamo menyemai bibit yang nio di tanam, kaduo siapkan juo tampek untuak malakuan panyemaian, katigo siapkan pot, siapkan juo tanah yang digunoan untuak proses panyemaian, pamindahan bibit yang awak semai dan panen. Jadi katiko awak nio mananam sayua atau buah, paralu juo tau baa caronyo.

Topic: slice of life
Patang ko ambo iseng-isenglah mancaliak resep cemilan di youtube. Basuo cemilan sosis panggang teflon. Dek di rumah ado teflon dan ndak ado pamanggang akhirnyo ambo cubo-cubo mambuek sosis panngang jo teflon ko. Langsuang pai ka supermarket dakek rumah untuak mambali bahan-bahannyo seperti mentega, sosis frozen food, saus sambal, saus tomat, dan saus barbeque. Pas lah dibuek di rumah ruponyo ndak samudah mode nan di youtube. Ternyata kalau manggang pakai teflon ko ndak marato tapanggangnyo do. Ado bagian nan tapanggang bana sampai-sampai lah bawarna hitam ado lo nan masih alun barubah warna sosisnyo. Akhirnyo, mau ndak mau dinikmati se sosis panggang teflon tadi.

Topic: food & beverages
Kini Whatsapp punyo fitur nan labiah banyak daripado sabalumnyo. Fitur nan lamo pun ado nan lah diperbaharui, sarupo pamiliahan peserta nan dapek mancaliak stasus WA, status WA melalui pasan suaro, sampai status WA nan bisa direspon jo emoji. Abis tu, nan dulunyo WA hanyo bisa mangirim 30 foto ka pangguno lain, kini lah bisa 100 foto. Dan kini WA lah ado lo fitur transkrip pasan suaro. Jadi setelah pasan suaro didanga an, pasan suaro tu bisa di ubah dalam bantuak teks nan bisa dibaco. Ndak cuma itu se, dengan manggunoan fitur Handsfree kini WA dapek marekam video WA tanpa paralu manahan tombol video dalam wakatu lamo.

Topic: technology
Pabrik Kiswah Ka'bah di Arab Saudi kedatangan robot baru nan unik nan bisa mangecek dengan 11 bahasa. Robot ko ditugasi untuak manyambuik tamu nan bakunjuang ka Kompleks Rajo Abdul Azis untuak Ka'bah Suci Kiswah dan diparuntuak an sabagai pamandu di Pabrik Kiswah, kain hitam nan manutuik i Ka'bah di Makkah. Robot ko mampunyoi bantuak nan sangaik lucu nan dipakai kan jubah khas Arab Saudi warna hitam dan di agiah emblem bawarna ka amehan. Robot ko bisa mangenali emosi dasar, wajah, dan bainteraksi dengan pangunjuang malalui santuahan dan gerakan tangan dan mamiliki barek 29 kg, dengan maso pakai batrai salamo 8 jam, dan kecepatan bajalan 3 km/jam. Robot ko hadir untuak malengkapi robot nan alah ado sabalumnyo nan batugas mambarasiahan ruangan dan robot nan mambao dan mambagian aia zam-zam.

Topic: technology
Pado hari salasa, uni pai ka Kota Bukik Tinggi untuak mancari makanan khas tampek tu. Inyo manjelajahi tampek-tampek kuliner nan terkenal. Banyak urang nan alah uni tanyoan untuak mancari tau tampek jua makanan khas Bukik Tinggi nan paliang lamak dan paliang rekomendasi. Akhianyo setelah batanyo langsuang ka warga setempat uni dapek basuo  tampek tu indak jauah dari posisi kini. Uni mancubo mambali makanan tu. Tapi dek indak saba untuak mancubonyo, uni mamakan saketek salagi pesanan makan nan lain siap. Sasuai jo pandapek urang-urang, makanan itu memang lamak bana. Jadi, uni marekomendasian tampek nan inyo kunjungi salamo liburan ka urang-urang nan manjadi pengikutnyo di sosial media.

Topic: food & beverages
Bisnis franchise akhir-akhir ko sangaik banyak dijalani dek para anak mudo. Bisnis iko dijalani tantu karano mampunyoi prospek nan manjanjikan. Ado babarapo bisnis franchise nan sangaik manjanjikan untuak dijalani. Bisnis franchise manguntuangkan nan partamo adolah KFC. KFC sangaik manjanjikan tantu bukan tanpa alasan. Usaho restoran nan menu utamonyo ayam ko adolah restoran nan manjadi incaran banyak urang karano rasonyo nan khas. Bisnis franchise nan manguntuangkan salanjuiknyo adolah kedai kopi kulo. Kopi kulo manjadi franchise nan manguntuangkan karano bisnis iko manjua kopi. Kopi akhir-akhir ko sadang banyak disukoi dek banyak urang sahinggo bisnis iko pun cukuik manguntuangkan dan manjanjikan untuak dijalani.

Topic: business
Tingga dan bakarajo di ibukota Jakarta mambuek wakatu 24 jam ko taraso sangaik singkek. Sabalum matohari tabik alah pai ka kantua. Pulang pun alah malam. Sampai di rumah langsuang barasiah-barasih dan langsuang lalok. Kegiatan saroman tu taruih baulang dari hari Senin-Jumat, sahinggo hari libur tu sangaik di nanti-nanti. Kegiatan liburan nan biaso dilakukan dek urang di kota besar adolah pai ka mall, pai ka tampek wisata, makan-makanan lamak di restoran dan lain-lain. Kegiatan tu ndak salah, cuma sakali-kali cubolah lakukan kegiatan-kegiatan nan bisa manyehatkan badan seperti baolahraga. Maingek di hari alang sangat sulik untuak manyempatan diri baolahraga karano olahraga tu sangaik penting untuak kesehatan awak.

Topic: leisures
Akhir semester waktu nan paliang ancak untuak pai liburan jo kawan-kawan. Karno rumah Nia jauah dan lbur semester hanyo sabanta se, Nia ndak pulang ka kampuang jadinyo. Tapi Nia dan kawan-kawan inyo nan ndak pulang lo berencana untuak pai raun ka Pantai Pangandaran. Dari tampek Nia kiro-kiro 4-5 jam perjalanan untuak sampai ka pantai Pangandaran. Inyo jo kawan-kawannyo manyewa oto untuak pai bolak baliak sahari ka sinan. Salamo dalam perjalanan inyo manikmati pemandangan sambia maota jo kawan. Nia sanang bana karno iko patamo kalinyo inyo pai raun jo kawan. Walaupun Nia ndak pulang, Nia tatap sanang bisa liburan jo kawan-kaan kuliahnyo. Baginyo pengalaman ko sangaik mangasankan.

Topic: leisures